## La Generalitat renova la imatge i els continguts del seu portal de transparència GVA Oberta

*** S’inclou un nou cercador sobre l’agenda, viatges i obsequis rebuts i entregats pels alts càrrecs i membres del Consell
* S’introduïx una nova publicació de les actes i un cercador dels acords del Ple del Consell
* El portal oferix informacions útils en un sol clic sobre subvencions, contractes, pressupostos o governs locals oberts**

La Generalitat ha renovat la imatge i els continguts que oferix el portal de transparència GVA Oberta amb l’objectiu de millorar la informació que oferix als ciutadans i ciutadanes amb un sol clic.

GVA Oberta s’obri a la ciutadania a través d’una imatge més moderna, senzilla i accessible que garantix un accés real a la informació pública; un portal en constant creixement i actualització que se situa com un dels portals de transparència més visitats en el conjunt d’Espanya, amb quasi 1 milió de visites en 2023.

**Nous cercadors**

En este sentit, la Direcció General de Transparència, en col·laboració amb la Direcció General de Tecnologies de la Informació, ha posat en marxa noves utilitats per a facilitar les cerques d’informació. Amb este propòsit, s’ha publicat el nou cercador d’agenda, viatges i obsequis rebuts i entregats pels alts càrrecs i membres del Consell, que permet consultar i localitzar més fàcilment la informació, tant de manera general de tot el Consell, com per conselleries o per alt càrrec, a més de per tipus d’acte o, fins i tot, per destinació. Una altra novetat que oferixen els cercadors consistix en el fet que si un acte està associat a un viatge o a un obsequi, es pot navegar entre els cercadors i veure-hi el detall; i viceversa per als viatges i els obsequis.

A efectes pràctics, s’ha introduït una nova publicació de les actes i un cercador dels acords del Ple del Consell que permet la consulta per data d’aprovació, títol, legislatura, departament proponent, tipus d’acord i tipus procedimental. A més, s’ha canviat la presentació i s’ha afegit un enllaç a les notes de premsa de la Generalitat relacionades amb els acords aprovats en les sessions del Consell.

El portal de Transparència de la Generalitat oferix, a més, una ferramenta que permet exercir el dret d’accés a la informació pública; un cercador de subvencions; organigrama, agenda i activitats d’influència dels alts càrrecs i membres del Consell; informació sobre contractes a través del Visor de contractació, que facilita la consulta i l’anàlisi dels contractes de la Generalitat; un cercador de subvencions; el Visor pressupostari, que permet consultar com i en què gasta la Generalitat; un cercador i un mapa local de governs locals oberts de la Comunitat Valenciana, que permet la consulta dels recursos que, en matèria de transparència, disposen les entitats locals de tot el territori valencià; l’accés als informes, els estudis o els dictàmens que la Generalitat contracta o encarrega a tercers, o una anàlisi dels gastos de personal de la Generalitat i els seus organismes autònoms, entre altres ferramentes de transparència.

Si es vol obtindre més informació sobre este tema, es pot consultar la [pàgina web de GVA oberta](https://gvaoberta.gva.es/va/inici).

Fecha: 04/03/2024